次韻潘端叔送行二首  其二
作者：趙蕃
朝代：宋

paragraphs: 君言不爲詩，乃有如許味。
詩亦何與人，政恐傷吾氣。
中懷松柏堅，外暴丹雘塈。
君雖不我語，我亦長自畏。
不惟費口頰，政爾悲腸胃。
良由習未除，匪是真爲貴。
君言固鄒魯，君筆猶漢魏。
絕倒豈自文，善謔非加誹。
贈言要有益，佩服當無既。
勝私與致果，曰克仍曰毅。
曾聞鄭渠鑿，終有秦畝溉。
閔閔望其成，悠悠勿虛費。